Han ved, hvad der skal til for at få folk til at klikke på hans historier. De skal være sensationelle. De skal bestå af et par drys fakta blandet med absurde påstande, han bare finder på.

Og handler de om kriminelle indvandrere, trusler om våbenkontrol, højrefløjens hadefigurer Barack Obama og Hillary Clinton - eller måske præsident Trumps planlagte mur på den sydlige grænse - så er der sikker gevinst.

- Folk burde ikke kunne lide sådan noget. Det burde de virkelig ikke. De burde ikke besøge vores side løbende. Vi ville ønske, at de var kloge nok til at lukke det ude. Men - det er de ikke, siger han.

'Fox News er sluppet afsted med det i årevis'

John Prager siger, at det ikke er pengene, som får ham til at sprede løgne, selv om hans side hos Facebook på gode måneder har indbragt ham op til 130.000 kr. i annonceindtægter. Han kalder sit motiv for at skrive for 'politisk'.

Jeg tror, at de har brug for at få deres syn på f.eks. immigranter bekræftet. John Prager

Han betegner sig selv som venstreorienteret, og fortæller, at han tidligere skrev lange politiske indlæg på forskellige blogs på nettet, men uden at ret mange læste dem.

Samtidig så han, hvordan nyhedssider på højrefløjen satte læsernes sind i brand med artikler, som indeholdt mere holdning end fakta.